Søndag blev dagen, hvor temperaturerne i det danske sommerland for første gang i år sneg sig op over 31 grader. Det oplyser vagtchef ved DMI Lars Henriksen til Ritzau. - Målingen er endnu ikke verificeret 100 procent, men det tyder på, at der er tale om en varmerekord, siger han. Rekordtemperaturen ligger på brandvarme 31,2 grader og blev målt søndag eftermiddag ved Rønne Lufthavn på den sydvestlige del af Bornholm, der dermed lever op til sit ry som solskinsøen. For knap en måned siden blev der målt 30,9 grader i Aalborg. Til gengæld har der flere steder i landet været gråt, vådt og blæsende søndag eftermiddag. Især i trekantområdet, hvor vejrguderne for alvor har ladet sluserne stå pivåbne. Ved Jelling væltede der søndag eftermiddag omkring 28 millimeter regn ned over indbyggerne på bare en halv time. For at der er tale om et skybrud, skal der falde mindst 15 millimeter regn på 30 minutter. Også andre steder i landet har himlen åbnet sig søndag. Eksempelvis i det nordvestlige Sjælland har der været kraftig regn dagen igennem. Ved Kalundborg er der faldet omkring 14 millimeter regn, mens der andre steder i området er målt op mod 20 millimeter. Søndag aften ligger et voldsomt tordenvejr og truer nede over det nordvestlige Polen, oplyser DMI: - Vi fastholder indtil videre vores risikovarsel for skybrud over blandt andet det østlige Sjælland. Uvejret nede over Polen ser ud til at have retning mod Danmark, men det skal først krydse Østersøen, og der kan nå at ske meget, siger vagtchef Lars Henriksen. /ritzau/

Referat:
På Bornholm er årets højeste temperatur blevet målt søndag, mens der har været voldsomme skybrud i Jylland.